กลยุทธ์เล่นหุ้นได้กำไร
3 กูรูชี้หุ้นครึ่งปีแรกต้องเข้าออกให้ถูกจังหวะ เน้นพลังงานสลับธนาคาร ครึ่งปีหลังจับตาสหรัฐยุโรปยุ่ง สะสมหุ้นอาหารเกษตร
20 ส.ค. 2554

3 กูรูชี้หุ้นครึ่งปีแรกต้องเข้าออกให้ถูกจังหวะ เน้นพลังงานสลับธนาคาร ครึ่งปีหลังจับตาสหรัฐยุโรปยุ่ง สะสมหุ้นอาหารเกษตร 
นายพิชัย เลิศสุพงศ์กิจ ผู้ช่วยกรรมการผู้จัดการ ฝ่ายการตลาด บริษัทหลักทรัพย์ (บล.) ธนชาตนายวิวัฒน์ เตชะพูลผล หัวหน้ากลยุทธ์การลงทุนและผู้อำนวยการฝ่ายการตลาด บล.ทิสโก้ นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิจัยหลักทรัพย์ บล.บัวหลวง เปิดเผยในงานสัมมนา “กลยุทธ์สั้นกลางยาว...เฟ้นหุ้นดีหนีขาดทุน” โดยมีมุมมองที่คล้ายกันว่าแนวโน้มครึ่งปีหลังถึงต้นปี 2555 ตลาดหุ้นจะมีความเสี่ยงจากประเทศในกลุ่มยุโรปและสหรัฐ จะเริ่มถอนมาตรการกระตุ้นเศรษฐกิจ
ดังนั้น ในช่วงครึ่งแรกของปีนี้ยังสามารถเข้าไปลงทุนได้ แต่จะต้องจับจังหวะการซื้อขายตามปัจจัยที่เปลี่ยนแปลง จึงแนะนำให้ซื้อหุ้นกลุ่มพลังงาน เช่น บริษัท ปตท. (PTT) และบริษัท ปตท.สำรวจและผลิตปิโตรเลียม (PTTEP) ตามราคาน้ำมัน และควรสลับกับกลุ่มธนาคารพาณิชย์ขนาดใหญ่ เช่น ธนาคารกสิกรไทย (KBANK) กรุงเทพ (BBL) ไทยพาณิชย์ (SCB) กรุงไทย (KTB) และกรุงศรีอยุธยา (BAY) เนื่องจากเป็นการเล่นตามดอกเบี้ยขาขึ้นรวมถึงกลุ่มธุรกิจลีสซิง หรือกลุ่มนิคมอุตสาห กรรมและกลุ่มรับเหมาก่อสร้างได้
นายพิชัย กล่าวว่า ในช่วงที่ตลาดมีอาการตกใจปรับลงมาแรง นักลงทุนสามารถทยอยเก็บหุ้นที่เหมาะกับการลงทุนระยะยาวได้ อาทิ กลุ่มค้าปลีก บริษัท ซีพี ออลล์ (CPALL) บริษัท ห้างสรรพสินค้าโรบินสัน (ROBINS) หรือนิคมฯ เช่น บริษัท อมตะ คอร์ปอเรชัน (AMATA) บริษัท เหมราชพัฒนาที่ดิน (HEMRAJ)
บล.ทิสโก้ โดยนายวิวัฒน์ กล่าวว่า ดัชนีไม่สามารถฝ่าแนวต้านสำคัญ 1,006 จุดได้ สะท้อนว่าระยะกลางนักลงทุนสถาบันยังมองภาพไม่ชัดเจนว่าสหรัฐและยุโรปจะมีการถอนมาตรการกระตุ้นเศรษฐกิจเมื่อใด จึงชะลอลงทุนและถือเงินสดมากขึ้น
“เน้นจังหวะที่มีปัจจัยลบให้เข้าไปซื้อ และเมื่อตลาดกลับมาดีก็ควรรีบขายออกไป” 
นายชัยพร กล่าวว่า ไตรมาส23 คาดว่า เม็ดเงินต่างชาติจะไหลกลับเข้ามาตลาดหุ้น เพียงแต่รอดูเงินเฟ้อในเอเชียและปัจจัยใหม่กระตุ้น 
แนวโน้มในครึ่งปีหลังจะเห็นปัญหาเงินเฟ้อและราคาอาหารที่แพงขึ้นในปีหน้า จึงเป็นจังหวะที่ทยอยเข้าเก็บหุ้นอาหารและสินค้าเกษตรได้ เช่น บริษัท เจริญโภคภัณฑ์อาหาร (CPF) บริษัท น้ำมันพืชไทย (TVO) บริษัท น้ำตาลขอนแก่น (KSL) บริษัท ดีเอสจี อินเตอร์เนชั่นแนล (ประเทศไทย) 
นอกจากนั้น ควรเก็บหุ้นรับเหมาและพัฒนาที่อยู่อาศัยและหุ้นปันผลไว้ในพอร์ตลงทุนบ้าง อย่าง บริษัท ปูนซิเมนต์ไทย (SCC) บริษัท แอล. พี.เอ็น.ดีเวลลอปเมนท์ (LPN) บริษัท ศุภาลัย (SPALAI) บริษัท แลนด์ แอนด์ เฮ้าส์ (LH) บริษัท เอเชี่ยน พร็อพเพอร์ตี้ ดีเวลลอปเม้นท์ (AP) บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) บริษัทช.การช่าง (CK) บริษัท พฤกษา เรียลเอสเตท (PS)